Det har været forbudt at ryge på landets skoler siden 2012, hvor et rygeforbud trådte i kraft.

Men rygning er alligevel en del af hverdagen på folkeskolerne, for flere elever oplever, at lærerne ryger på skolen. I skoletiden. Det viser en ny undersøgelse fra Statens Institut for Folkesundhed.

Næsten 12 pct. af de adspurgte elever svarer, at de dagligt eller flere gange om ugen ser deres lærere ryge på skolens område på trods af rygeforbud. Undersøgelsen omfatter 1.800 elever i 7. klasse, der har svaret på spørgsmål om egen erfaring med rygning og rygning i omgivelserne.

Det er bekymrende, mener Lotus Sofie Bast, der er forsker ved Statens Institut for Folkesundhed, da rygeforbuddet netop skulle sikre, at børn og unge ikke blev udsat for passiv røg, og dermed risikoen for selv at begynde at ryge.

Lotus Sofie Bast, Statens Institut for Folkesundhed »Så længe lærere, besøgende og andre elever ryger på eller uden for skolens område, vil børnene opfatte rygning som en naturlig del af hverdagen.«

»Vi ved, at skoleelever, som ofte udsættes for synlig rygning i skolen, har større tilbøjelighed til selv at begynde at ryge. Lærere fungerer jo på mange måder som rollemodeller for deres elever, og det gælder også i forhold til rygning. Derfor er det ærgerligt, at der er så mange børn, der oplever, at deres lærere ryger,« siger Lotus Sofie Bast.

Hos Danmarks Lærerforeningen mener man, at det må være ledelsens opgave at håndtere, hvis man oplever problemer med lærere, der ryger på skolens område.

»Elever skal opleve et røgfrit undervisningsmiljø. Der skal ikke ryges på skolen. Undersøgelser som denne lægger op til debat på skolerne om, hvordan man håndterer rygning,« siger Thomas Andreasen, der er formand for Arbejdsmiljø- og Organisationsudvalget hos Danmarks Lærerforening.

Vigtigt med røgfri skoletid

Af undersøgelsen fremgår det også, at hver fjerde elev dagligt eller flere gange om ugen ser lærerne ryge uden for skolens område. Det er ikke et brud på reglerne, men burde kunne undgås ved som eksempel at indføre røgfri skoletid, som forhindrer både elever og lærere i at ryge i skoletiden. I dag er det op til de enkelte skole, hvorvidt de vil indføre røgfri skoletid.

»Så længe lærere, besøgende og andre elever ryger på eller uden for skolens område, vil børnene opfatte rygning som en naturlig del af hverdagen. Det er derfor vigtigt, at vi arbejder på at gøre hverdagen i skolen røgfri. Vi skal arbejde på en holdningsændring, så børn og unge oplever, at rygning ikke er normen.« siger Lotus Sofie Bast.

Ifølge Socialdemokratiets sundhedsordfører, Flemming Møller Mortensen, er det uacceptabelt, at nogle lærere bryder med reglerne på området.

»Det er en overtrædelse af loven, når lærere ryger på skolens område. Der er ingen lærere eller ledere, der kan være i tvivl om, hvad regelsættet siger. Det må også vidne om, at man kan tackle problemer som disse på de enkelte skoler,« siger han.